Ministrul Justiţiei, Tudorel Toader, a răspuns criticilor pe care i le-a adus preşedintele Klaus Iohannis, spunând, miercuri seară, la Antena 3, că intenţiona "oarecum", cel puţin în faza iniţială a modificărilor legilor justiţiei, să aibă un dialog cu şeful statului, dar, "din senin", a auzit o declaraţie a preşedintelui care spunea că şi-a pierdut încrederea în el. Tudorel Toader a mai spus că, într-adevăr, nu l-a căutat niciodată pe Klaus Iohannis, dar nu înseamnă că l-a evitat, el susţinând că i se pare normal să rămână în banca sa şi de acum încolo, în limitele competenţelor sale.

Klaus Iohannis a declarat, miercuri, că ministrul Tudorel Toader îl evită. ”Nu vi s-ar fi părut normal să mă anunţe şi pe mine când a demarat procedura de modificare a legilor justiţiei?”, a spus preşedintele.

Întrebat, miercuri seară, despre aceste critici la adresa sa, Tudorel Toader a spus că, instituţional, ministrul Justiţiei poate dialoga cu preşedintele şi că "oarecum" intenţiona să facă acest lucru, cel puţin în faza iniţială a elaborării modificărilor la legile justiţiei.

"Oarecum era în intenţia mea, cel puţin în faza iniţială a elaborării acestor modificări, dar din senin am auzit o declaraţie că şi-a pierdut încrederea în ministrul Justiţiei. Am luat partea bună, că a avut încredere (...) Nu l-am căutat niciodată, dar nu înseamnă că l-am evitat, şi că am exprimat până la umă competenţele pe care le am, iar în competenţele mele intră şi elaborarea modificărilor la cele trei legi ale justiţiei", a declarat ministrul Justiţiei.

El a spus că are convingerea că este normal să rămână în banca lui, în limitele competenţelor sale legale şi constituţionale.

"Cel cu rang mai mic nu-i propune ceva celui cu rang mai mare. Dacă domnia sa ar fi considerat util să avem o întrevedere, sigur, putea să-mi spună şi dădeam curs. (...) Eu îmi voi vedea mai departe de limitele mele de competenţă", a mai afirmat ministrul Justiţiei.

El a mai spus că, atunci când cele trei legi vor ajunge la promulgare, preşedintele va putea să îşi exercite prerogativele constituţionale - să le trimită la reexaminare şi, apoi, la Curtea Constituţională.

Întrebat despre avertismenul preşedintelui că există riscul ca România să fie sancţionată de UE, pe modelul Poloniei, ministrul Justiţiei a spus că sunt modificări legislative diferite şi proceduri diferite, neputând fi comparată România cu situaţia din Polonia.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.